**Ylöjärven Keskustan valtuustoryhmä Valtuustoaloite**

Ylöjärven Keskustan valtuustoryhmä esittää liittymien hinnoittelua kaava-alueen ulkopuolisissa taajamissa muutettavaksi mittarin kokoon perustuvaksi.

Kaupungin aloittaessa viemäriliittymien rakentamisen kaava-alueen ulkopuolisiin taajamiin liittymien hinnoittelu on tulossa erittäin ongelmalliseksi.

Muutoksella jatkettaisiin viemäröinnin aloittaneen vesihuolto-osuuskunnan liittymän hintaperiaatetta. Periaate on ollut keskimääräinen ja sama hinta samasta vastineesta. Yli 330 liittyneen suunnasta ei ole missään vaiheessa tullut tarvetta kyseenalaistaa periaatetta. Koska hinnoittelua ei ole vielä lyöty lukkoon, on tämä yksinkertaisin ja tasapuolisin periaate helposti otettavissa käyttöön.

Esimerkiksi sähköyhtiöt myyvät sähköliittymiä, jolloin liittymän hinta perustuu ostettavaan kapasiteettiin. Sähköliittymien puolella verkostosta varattava kapasiteetti on sidoksissa pääsulakkeen kokoon. Vesilaitoksilla kapasiteetin varausta kuvaa teknisesti hyvin vesimittarikoko.

Tällä yksinkertaisella periaatteella toteutetaan kaikki tarpeelliset tavoitteet. Muun muassa keskimääräinen liittymishinta on kohtuullinen aina, kuten vesihuoltolaki vaatii. Lisäksi samasta asiasta sama hinta -periaate poistaa sen ongelman, että kaava-alueen ulkopuolisissa taajamissa on edelleen jäänteitä maatalouden rakennuksista kerrosaloineen. On kohtuutonta kohdistaa käytöstä poistuneisiinkin rakennuksiin liittymishintaa, joka on isompi kuin omakotitalon hintaosuus.

Ylöjärvellä 22.5.2017

Ylöjärven Keskustan valtuustoryhmä

Esko Arola